**Anton Julius Rockne** (1868–1950) var en amerikansk politiker av norsk opphav. Han var medlem av Minnesotas delstatssenat i 36 år, lengre enn noen annen i delstatens historie. Rockne var en konservativ republikaner og huskes helst som en steil sparepolitiker med stor innflytelse i delstatspolitikken.

Liv og virke
------------

### Bakgrunn

Anton J. Rockne ble født i en tømmerhytte og vokste opp på en farm i Fillmore County i Minnesota. Foreldrene var Anne Elisabeth Amundsdatter fra Skjeberg og Mikkel Larsson fra Stora Rokne på Vossevangen, som begge hadde utvandret med sine familier omkring 1850.

A.J. Rockne var blant grunnleggerne av Vosselaget, et av de norske bygdelagene i Amerika.

### Jurist

Rockne studerte jus ved University of Minnesota og slo seg opp som småbyadvokat i Zumbrota i Goodhue County. Han stiftet familie med Susie Albertson, som også var andregenerasjons norsk-amerikaner, som datter av Elling Albertson, en respektert gårdbruker i Wanamingo. De tilhørte en norsk luthersk menighet.

### Politiker

Det republikanske partiet i Minnesota rommet både konservative og radikale elementer. Det sørøstre Minnesota var rikere og mer politisk konservativt enn prærien vestpå. A.J. Rockne var, som de fleste i Goodhue County, en konservativ republikaner.

I 1903 ble Rockne medlem av representanthuset i Minnesotas delstatsforsamling, og i 1909 ble han representanthusets ordstyrer (speaker). I 1911 tok han sete i delstatssenatet, og i 1915 ble han formann i delstatssenatets finanskomité. Han ønsket en begrenset stat som la færrest mulig skattebyrder på landsbygdbefolkningen. Mange likte også hans jordnære væremåte. Han ble kjent som «delstatskassens vakthund».

Rockne krevde ikke bare nøysomhet av det offentlige. Hjemme i Zumbrota holdt Anton og Susie Rockne seg med vedfyrt komfyr og isboks, ikke kjøleskap. Han tok ofte bussen til møter i delstatshovedstaden Saint Paul.

Rockne utkjempet sine tøffeste politiske kamper mot guvernør Floyd B. Olson under den store depresjonen i 1930-årene. Den progressive guvernøren ønsket sosialhjelpsprogrammer og tiltak mot massearbeidsløshet. Rockne var skeptisk til statlig inngripen i økonomien og trenerte lovgivningsarbeidet, men måtte i 1932 godta at delstatssenatet vedtok en stor hjelpepakke. Rockne var også kritisk til at delstaten skulle ta del i de føderale New Deal-programmene.

Han stilte i 1928 som kandidat i republikanernes primærvalg foran valget til det amerikanske Senatet, men fikk bare tredje flest stemmer. Radikaleren Henrik Shipstead ble gjenvalgt som senator. Rockne trakk seg tilbake fra politikken i 1947, uten å ha trådt inn i nasjonal politikk, men etter 36 år i delstatssenatet og 44 år i delstatsforsamlingen. Med disse 44 år var han sammen med Carl M. Iverson lengsttjenende i delstatens lovgivende forsamling helt til Lyndon Carlson brøt deres rekord den 3. januar 2017.

A.J. Rocknes advokatfirma i Zumbrota er videreført av hans etterkommere.

Litteratur
----------

* Curtiss-Wedge, Franklyn: *History of Goodhue County, Minnesota* (Chicago: H.C. Cooper, Jr. & Co. 1910)

Referanser
----------

1. 1 2   Decorah-posten, side(r) 2, utgitt 11. mai 1950[Hentet fra Wikidata]
2. 1 2 3 4 5  Johnson, Frederick L. (19. november 2017). «Rockne, Anton Julius (1868–1950)». *MNopedia* **(engelsk)**. Saint Paul: Minnesota Historical Society. Besøkt 18. desember 2023.
3. 1 2 3 4 5 6 7 8  Brown, Curt (8. februar 2020). «At Capitol, at home, A.J. Rockne was a Depression-era budget hawk». *Star Tribune* **(engelsk)**. Minneapolis. Besøkt 18. desember 2023.
4. ↑  «Skjeberg prestekontor Kirkebøker, SAO/A-10923/F/Fa/L0005: Ministerialbok nr. I 5, 1830–1845». Digitalarkivet. s. 103. Besøkt 18. desember 2023.
5. ↑  «Ministerialbok for Voss prestegjeld 1823–1837 (1235P)». Digitalarkivet. Besøkt 18. desember 2023.
6. ↑  «Ministerialbok for Voss prestegjeld 1845–1855 (1235P)». Digitalarkivet. Besøkt 18. desember 2023.
7. ↑  Kindem, Lars Olsson (1938). *Vossaboki*. 4. Voss. s. 234.
8. ↑  Stenshøl, Eunice, Stenshøl, Myles og Stenshøl, Eric (1978). *Rokne: root & branch: the families of Martha Bårdsdatter Osgjerd & Lars Mikkelson Rokne 1500–1978*. CS1-vedlikehold: Flere navn: forfatterliste (link)
9. ↑  Rene, Knut Arneson (1930). *Historie om udvandringen fra Voss og vossingerne i Amerika: med beskrivelse og historie af Voss, karter og billeder*. 2. Utgitt med støtte fra Vosselaget. Madison.
10. 1 2  Curtiss-Wedge, Franklin (1909). *History of Goodhue County, Minnesota* (PDF) **(engelsk)**. Chicago: H.C. Cooper jr. & Co. s. 770–771.
11. ↑  «Vosse-Stevnet». *Skandinaven*. Chicago: 8. 7. juli 1909.
12. ↑  *A Voice of Protest: Norwegians in American Politics, 1890–1917* (Jon M. Wefald. Northfield, Norwegian-American Historical Association, 1971)
13. 1 2  Rockne, Anton Julius "A.J.", Minnesota Legislative Reference Library, Accessed November 28, 2010.
14. ↑  «Fhv. Statssenator Rockne Død». *Decorah-posten*: 2. 11. mai 1950.
15. ↑  Darg, Philip Lloyd (2015). *The Farmer-Labor Party In Minnesota Politics: 1918–1948* (PhD-avhandling i historie) **(engelsk)**. University of North Dakota. s. 260–261.